Slegs drie dae oor vir terugvoer oor gesondheidsregulasiesArgieffoto (Foto: StockSnap, Pixabay) Die publiek het slegs drie dae oor om terugvoer in te dien oor die konsep-gesondheidsregulasies voor die openbaredeelname-proses op 5 Augustus tot ŉ einde kom. Michele Clarke, die DA se skaduminister oor gesondheid, sê die Demokratiese Alliansie moedig almal aan om hul besware skriftelik in te dien deur WhatsApp (060 012 3456), per e-pos na [email protected] of op die webwerf by www.health.gov.za/public-comments-on-regulations. “Die DA het al verskeie kere ŉ beroep op die gesondheidsminister dr. Joe Phaahla gedoen om die konsepregulasies te herroep. Dié drakoniese regulasies sal ŉ verreikende effek hê op ons Grondwetlike regte. Alle Covid-19-regulasies en -beperkings is reeds verwyder en die nasionale departement van gesondheid het ook onlangs toegegee dat die huidige variant dit nie regverdig om daagliks nog syfers deur te gee nie.” Clarke sê die voorgestelde regulasies sal die parlement magtiging gee om, sonder die opsie dat dit teengestaan kan word en sonder enige oorsig: “Die ANC-regering wil so veel as moontlik van sy dalende mag probeer konsolideer en die konsepregulasies is ŉ perfekte voorbeeld hiervan. Dit hou niks goeds in vir die Suid-Afrikaans publiek of ekonomie nie indien dié regulasies deur die minister met ŉ stoomroller deurgedwing word nie.” Die DA het ook sy kommer uitgespreek oor die openbaredeelname-proses. “In die belang van deursigtigheid en aanspreeklikheid het die DA ŉ oudit versoek van die proses en alle insette wat gelewer is. Die ANC-regering het al te veel keer die openbaredeelname-proses bloot gebruik om ŉ boksie af te merk en gegewe senior personeel by die departement van gesondheid se uitlatings oor insette wat die regulasies teenstaan, sal die DA alles in ons vermoë doen om seker te maak dat geen burger ondermyn word nie.”